ایم اسماعیل

ایم اسماعیل  کی تاریخ پیدائش 6 اگست 1902ء کی ہے۔ وہ لاہور میں سب سے زیادہ سینئر فلمی فنکار تھے۔ ایم اسماعیل اندرون بھاٹی گیٹ لاہور کے ایک خطاط خاندان میں پیدا ہوئے اور یوں خطاطی اور مصوری انہیں ورثے میں ملی۔ 1921ء میں ان کے ہم محلہ نوجوان اے آر کاردار نے انہیں اداکاری کا شوق دلایا۔ اس شوق کی خاطر وہ بمبئی چلے گئے مگر جب لاہور میں خاموش فلموں کا آغاز ہوا تو وہ واپس لاہور آگئے۔ ان کی خاموش فلموں میں حسن کا ڈاکو، بریوہارٹ، آوارہ رقاصہ اور ہیر رانجھا بہت مشہور ہوئیں۔ آخری الذکر فلم میں انہوں نے کیدو کا کردار ادا کیا۔ بولتی فلموں کا دور شروع ہوا تو انہوں نے یہی کرداراسی داستان پر بننے والی فلموں حور پنجاب اور ہیر سیال میں بھی ادا کیا۔ ایم اسماعیل کی دیگر فلموں میں یملا جٹ، گل بکاولی، خزانچی، پھول، سوہنی مہینوال، وامق عذرا اور لیلیٰ مجنوں کے نام شامل تھے۔ قیام پاکستان کے بعد بھی انہوں نے پاکستان میں بننے والی متعدد فلموں میں کام کیا۔ ان کی فلموں کی مجموعی تعداد 156 تھی، ان کی آخری فلم مان جوانی دا تھی جو 1977ء میں ریلیز ہوئی۔ 1957ء میں فلم قسمت میں انہیں صدارتی ایوارڈ سے بھی نوازا گیا۔ 22 نومبر 1975ء کو ایم اسماعیل لاہور میں وفات پاگئے اور وہیں نیشنل ٹائون ساندہ کے قبرستان میں آسودۂ خاک ہیں۔

بیرونی روابط 
 
 

1902ء کی پیدائشیں
1975ء کی وفیات
پاکستانی اداکار
پاکستانی مرد فلمی اداکار
لاہور کے مرد اداکار
لاہوری شخصیات
نگار اعزاز جیتنے والی شخصیات
تمغائے حسن کارکردگی وصول کنندگان